CELEX: 32015D1984
Language: sk
Date: 2015-11-03 00:00:00
Title: Vykonávacie rozhodnutie Komisie (EÚ) 2015/1984 z 3. novembra 2015, ktorým sa vymedzujú okolnosti, formáty a postupy oznamovania podľa článku 9 ods. 5 nariadenia Európskeho parlamentu a Rady (EÚ) č. 910/2014 o elektronickej identifikácii a dôveryhodných službách pre elektronické transakcie na vnútornom trhu [oznámené pod číslom C(2015) 7369] (Text s významom pre EHP)

5.11.2015   
            
            
               SK
            
            
               Úradný vestník Európskej únie
            
            
               L 289/18
            
         VYKONÁVACIE ROZHODNUTIE KOMISIE (EÚ) 2015/1984
   z 3. novembra 2015,
   ktorým sa vymedzujú okolnosti, formáty a postupy oznamovania podľa článku 9 ods. 5 nariadenia Európskeho parlamentu a Rady (EÚ) č. 910/2014 o elektronickej identifikácii a dôveryhodných službách pre elektronické transakcie na vnútornom trhu
   
      
         [oznámené pod číslom C(2015) 7369]
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 910/2014 z 23. júla 2014 o elektronickej identifikácii a dôveryhodných službách pre elektronické transakcie na vnútornom trhu a o zrušení smernice 1999/93/ES (1), a najmä na jeho článok 9 ods. 5,
   keďže:
   
               (1)
            
            
               Oznámenie schém elektronickej identifikácie členskými štátmi je nevyhnutným predpokladom na vzájomné uznávanie prostriedkov elektronickej identifikácie.
            
         
               (2)
            
            
               Spolupráca v oblasti interoperability a bezpečnosti schém elektronickej identifikácie si vyžaduje zjednodušené postupy. Keďže spolupráca medzi členskými štátmi uvedená v článku 12 ods. 6 nariadenia (EÚ) č. 910/2014 a podrobne upravená vo vykonávacom rozhodnutí Komisie (EÚ) 2015/296 (2) si už vyžaduje používanie anglického jazyka, rovnaké riešenie na účely oznamovania schém elektronickej identifikácie by malo uľahčiť dosiahnutie interoperability a bezpečnosti uvedených schém. Avšak preklady už existujúcich dokumentov by nemali spôsobovať neprimerané zaťaženie.
            
         
               (3)
            
            
               Schémy môže zahŕňať viaceré strany vydávajúce prostriedky elektronickej identifikácie a/alebo viaceré úrovne zabezpečenia. V záujme jasnosti a právnej istoty by však oznamovanie takýchto systémov malo byť jednotným postupom so samostatnými oznamovacími formulármi pre každú stranu vydávajúcu prostriedok elektronickej identifikácie a/alebo pre každú úroveň zabezpečenia.
            
         
               (4)
            
            
               Organizácia schém elektronickej identifikácie sa v jednotlivých členských štátoch líši, pričom sú do nej zapojené subjekty verejného aj súkromného sektora. Aj keď účelom oznamovacieho formulára by malo byť poskytnutie čo najpresnejších informácií okrem iného o rôznych orgánoch alebo subjektoch zapojených do procesu elektronickej identifikácie, nemal by sa zameriavať na zostavenie zoznamu, napr. všetkých miestnych samospráv, ak sú zapojené. V takom prípade by sa v príslušnej časti oznamovacieho formulára mala identifikovať úroveň zapojeného orgánu alebo subjektu.
            
         
               (5)
            
            
               Predpokladom vzájomného uznávania prostriedkov elektronickej identifikácie je poskytovanie opisu schém elektronickej identifikácie ostatným členským štátom pred oznámením, ako sa stanovuje v článku 7 písm. g) nariadenia (EÚ) č. 910/2014. Oznamovací formulár stanovený v tomto vykonávacom akte by sa mal používať v súvislosti s poskytovaním opisu systému ostatným členským štátom s cieľom umožniť partnerské hodnotenie, ako sa stanovuje v článku 10 ods. 2 vykonávacieho rozhodnutia (EÚ) 2015/296.
            
         
               (6)
            
            
               Konečný termín, do ktorého má Komisia oznámenie uverejniť podľa článku 9 ods. 3 nariadenia (EÚ) č. 910/2014, by sa mal počítať odo dňa predloženia úplného formulára. Oznamovací formulár by sa nemal považovať za úplný, pokiaľ Komisia potrebuje požiadať o ďalšie informácie alebo vysvetlenie.
            
         
               (7)
            
            
               S cieľom zabezpečiť jednotné používanie oznamovacieho formulára je vhodné, aby Komisia poskytla členským štátom usmernenia, najmä pokiaľ ide o to, či zmeny oznamovacieho formulára môžu viesť k opätovnému oznámeniu.
            
         
               (8)
            
            
               Opatrenia stanovené v tomto rozhodnutí sú v súlade so stanoviskom výboru uvedeného v článku 48 nariadenia (EÚ) 910/2014,
            
         PRIJALA TOTO ROZHODNUTIE:
   Článok 1
   Predmet
   Podľa článku 9 ods. 5 nariadenia (EÚ) č. 910/2014 sa týmto rozhodnutím stanovujú okolnosti, formáty a postupy oznamovania schém elektronickej identifikácie Komisii.
   Článok 2
   Jazyk oznámenia
   1.   Jazykom oznámenia je angličtina. Oznamovací formulár uvedený v článku 3 ods. 1 sa vypĺňa v anglickom jazyku.
   2.   Bez toho, aby bol dotknutý odsek 1, členské štáty nie sú povinné prekladať podkladové materiály uvedené v bode 4.4 prílohy, ak by tým vznikla neprimeraná záťaž.
   Článok 3
   Postup a formáty oznamovania
   1.   Oznamovanie sa uskutočňuje elektronicky vo formáte, ktorý je v súlade s formulárom stanoveným v prílohe.
   2.   Ak schéma zahŕňa viacero zodpovedných strán vydávajúcich prostriedky elektronickej identifikácie a/alebo zahŕňa viaceré úrovne zabezpečenia, body 3.2 a/alebo prípadne 4.2 oznamovacieho formulára stanoveného v prílohe sa vyplnia samostatne pre každú stranu vydávajúcu prostriedky elektronickej identifikácie a/alebo pre každú úroveň zabezpečenia.
   3.   Ak orgány, strany alebo subjekty, ktoré sa majú uvádzať vo formulári stanovenom v prílohe, najmä strany riadiace proces registrácie jedinečných osobných identifikačných údajov alebo strany vydávajúce prostriedky elektronickej identifikácie, konajú na základe rovnakého súboru pravidiel a používajú úplne rovnaké postupy, najmä ak ide o regionálne alebo miestne orgány, uplatňujú sa tieto osobitné pravidlá:
   
               a)
            
            
               oznamovací formulár sa môže vyplniť len raz za všetky takéto strany,
            
         
               b)
            
            
               v oznamovacom formulári sa môžu uviesť informácie potrebné na identifikáciu príslušnej funkčnej alebo územnej organizačnej úrovne.
            
         4.   Komisia potvrdí prijatie oznámenia elektronickými prostriedkami.
   5.   Komisia môže požiadať o doplňujúce informácie alebo vysvetlenie za týchto okolností:
   
               a)
            
            
               oznamovací formulár nie je riadne vyplnený,
            
         
               b)
            
            
               vo formulári alebo v podkladových materiáloch je zjavná chyba,
            
         
               c)
            
            
               opis schémy elektronickej identifikácie nebol pred oznámením poskytnutý ostatným členským štátom podľa článku 7 písm. g) nariadenia (EÚ) č. 910/2014.
            
         6.   Ak sa vyžadujú dodatočné informácie alebo vysvetlenie uvedené v odseku 5, oznámenie sa považuje za úplné až po predložení týchto doplňujúcich informácií alebo vysvetlení Komisii.
   Článok 4
   Adresáti
   Toto rozhodnutie je určené členským štátom.
   
      V Bruseli 3. novembra 2015
      
         
            Za Komisiu
         
         Günther OETTINGER
         
            člen Komisie
         
      
   
   
      (1)  Ú. v. EÚ L 257, 28.8.2014, s. 73.
   
      (2)  Vykonávacie rozhodnutie Komisie (EÚ) 2015/296 z 24. februára 2015, ktorým sa stanovujú procedurálne opatrenia týkajúce sa spolupráce medzi členskými štátmi v oblasti elektronickej identifikácie podľa článku 12 ods. 7 nariadenia Európskeho parlamentu a Rady (EÚ) č. 910/2014 o elektronickej identifikácii a dôveryhodných službách pre elektronické transakcie na vnútornom trhu (Ú. v. EÚ L 53, 25.2.2015, s. 14).
   
      PRÍLOHA
      
         OZNAMOVACÍ FORMULÁR PRE SCHÉMU ELEKTRONICKEJ IDENTIFIKÁCIE PODĽA ČLÁNKU 9 ODS. 5 NARIADENIA (EÚ) č. 910/2014
      
      (Vložte názov členského štátu) týmto oznamuje Európskej komisii schému elektronickej identifikácie, ktorá sa má uverejniť v zozname uvedenom v článku 9 ods. 3 nariadenia (EÚ) č. 910/2014, a potvrdzuje, že:
      
                  —
               
               
                  informácie poskytnuté v tomto oznámení sú v súlade s informáciami, ktoré boli poskytnuté sieti spolupráce v súlade s článkom 7 písm. g) nariadenia (EÚ) č. 910/2014, a
               
            
                  —
               
               
                  schému elektronickej identifikácie možno použiť na prístup aspoň k jednej službe, ktorú poskytuje subjekt verejného sektora (vložte názov členského štátu).
               
            
         Dátum
      
      
         [elektronický podpis]
      
      1.   Všeobecné informácie
      
      
                  Názov schémy (ak existuje)
               
               
                  Úroveň(-ne) zabezpečenia (nízka, značná alebo vysoká)
               
            
                   
               
               
                   
               
            2.   Orgán resp. orgány zodpovedné za schému
      
      
                  Názov resp. názvy orgánov
               
               
                  Poštová adresa (poštové adresy)
               
               
                  E-mailová adresa (e-mailové adresy)
               
               
                  Telefónne číslo
               
            
                   
               
               
                   
               
               
                   
               
               
                   
               
            3.   Informácie o príslušných stranách, subjektoch a orgánoch (ak existuje viacero strán, subjektov alebo orgánov, uveďte všetky v súlade s článkom 3 ods. 2 a 3)
      
      3.1   Subjekt, ktorý riadi proces registrácie jedinečných osobných identifikačných údajov
      
      Názov subjektu, ktorý riadi proces registrácie jedinečných osobných identifikačných údajov
      3.2   Strana vydávajúca prostriedky elektronickej identifikácie
      
      
                  Názov strany vydávajúcej prostriedky elektronickej identifikácie a údaj o tom, či je strana uvedená v článku 7 písm. a) bodoch i), ii) alebo iii) nariadenia (EÚ) č. 910/2014
               
            
                   
               
            
                  článok 7 písm. a) bod i) ☐
               
               
                  článok 7 písm. a) bod ii) ☐
               
               
                  článok 7 písm. a) bod iii) ☐
               
            3.3   Strana realizujúca postup autentifikácie
      
      Názov strany realizujúcej postup autentifikácie
      3.4   Orgán dohľadu
      
      Názov orgánu dohľadu
      
         [V prípade potreby uveďte názov(-vy)]
      
      4.   Opis schémy elektronickej identifikácie
      
      Ku každému z týchto opisov možno priložiť dokument resp. dokumenty.
      
                  a)
               
               
                  Stručne opíšte schému vrátane kontextu, v ktorom pôsobí, a rozsah jej pôsobnosti.
               
            
                  b)
               
               
                  V prípade potreby uveďte dodatočné charakteristiky, ktoré možno v prípade fyzických osôb poskytnúť v rámci schémy, ak o to požiada spoliehajúca sa strana.
               
            
                  c)
               
               
                  V prípade potreby uveďte dodatočné charakteristiky, ktoré možno v prípade právnických osôb poskytnúť v rámci schémy, ak o to požiada spoliehajúca sa strana.
               
            4.1   Uplatniteľný režim dohľadu, zodpovednosti a riadenia
      
      4.1.1   Uplatniteľný režim dohľadu
      
      Opis režimu dohľadu v rámci schémy, pokiaľ ide o:
      
         (V prípade potreby tieto informácie zahŕňajú úlohy, zodpovednosti a právomoci orgánu dohľadu uvedeného v bode 3.4 a subjektu, ktorému podáva správu. Ak orgán dohľadu nepodáva správu orgánu zodpovednému za schému, treba poskytnúť úplné údaje o subjekte, ktorému správu podáva).
      
      
                  a)
               
               
                  Režim dohľadu uplatniteľný na stranu vydávajúcu prostriedky elektronickej identifikácie
               
            
                  b)
               
               
                  Režim dohľadu uplatniteľný na stranu realizujúcu postup autentifikácie
               
            4.1.2   Uplatniteľný režim zodpovednosti
      
      Stručne opíšte uplatniteľný vnútroštátny režim zodpovednosti, pokiaľ ide o tieto scenáre:
      
                  a)
               
               
                  Zodpovednosť členského štátu podľa článku 11 ods. 1 nariadenia (EÚ) č. 910/2014
               
            
                  b)
               
               
                  Zodpovednosť strany vydávajúcej prostriedky elektronickej identifikácie podľa článku 11 ods. 2 nariadenia (EÚ) č. 910/2014
               
            
                  c)
               
               
                  Zodpovednosť strany realizujúcej postup autentifikácie podľa článku 11 ods. 3 nariadenia (EÚ) č. 910/2014
               
            4.1.3   Uplatniteľný režim riadenia
      
      Opíšte dojednania týkajúce sa pozastavenia alebo zrušenia buď celej schémy identifikácie alebo autentifikácie, alebo ich skompromitovaných častí.
      4.2   Opis zložiek schémy
      
      Opíšte, ako sú zabezpečené prvky vykonávacieho nariadenia Komisie (EÚ) 2015/1502 (1), aby bola v rámci schémy oznamovanej Komisii dosiahnutá úroveň zabezpečenia prostriedkov elektronickej identifikácie:
      
         (priložte prípadné prijaté normy)
      
      4.2.1   Prihlásenie
      
      
                  a)
               
               
                  Žiadosť a registrácia
               
            
                  b)
               
               
                  Preukazovanie a overovanie totožnosti (fyzická osoba)
               
            
                  c)
               
               
                  Preukazovanie a overovanie totožnosti (právnická osoba)
               
            
                  d)
               
               
                  Prepojenie medzi prostriedkami elektronickej identifikácie fyzických a právnických osôb
               
            4.2.2   Riadenie prostriedkov elektronickej identifikácie
      
      
                  a)
               
               
                  Vlastnosti a forma prostriedkov elektronickej identifikácie (vrátane prípadných informácií o bezpečnostnej certifikácii)
               
            
                  b)
               
               
                  Vydanie, doručenie a aktivácia
               
            
                  c)
               
               
                  Pozastavenie, zrušenie a obnovenie aktivácie
               
            
                  d)
               
               
                  Obnovenie a výmena
               
            4.2.3   Autentifikácia
      
      Opíšte mechanizmus autentifikácie vrátane podmienok prístupu spoliehajúcich sa strán iných ako subjekty verejného sektora k autentifikácii
      4.2.4   Riadenie a organizácia
      
      Opíšte riadenie a organizáciu týchto aspektov:
      
                  a)
               
               
                  Všeobecné ustanovenia týkajúce sa riadenia a organizácie
               
            
                  b)
               
               
                  Uverejnené oznámenia a informácie pre používateľov
               
            
                  c)
               
               
                  Riadenie informačnej bezpečnosti
               
            
                  d)
               
               
                  Vedenie záznamov
               
            
                  e)
               
               
                  Zariadenia a personál
               
            
                  f)
               
               
                  Technické kontroly
               
            
                  g)
               
               
                  Súlad a audit
               
            4.3   Požiadavky na interoperabilitu
      
      Opíšte, ako je zabezpečené dodržanie požiadaviek na interoperabilitu a minimálnych technických a prevádzkových požiadaviek bezpečnosti podľa vykonávacieho nariadenia (EÚ) 2015/1501 (2). Uveďte a priložte všetku dokumentáciu, ktorá môže poskytnúť ďalšie informácie o súlade, ako napr. stanovisko siete spolupráce, externé audity a pod.
      4.4   Podkladové materiály
      
      Tu uveďte všetky predložené podkladové materiály dokumenty a uveďte, ku ktorým uvedeným prvkom sa vzťahujú. Zahrňte všetky vnútroštátne právne predpisy, ktoré sa týkajú poskytovania elektronickej identifikácie, ktoré sú relevantné pre toto oznámenie. Predložte anglickú verziu alebo anglický preklad, pokiaľ sú k dispozícii.
      
         (1)  Vykonávacie nariadenie Komisie (EÚ) 2015/1502 z 8. septembra 2015, ktorým sa stanovujú minimálne technické špecifikácie a postupy pre úrovne zabezpečenia prostriedkov elektronickej identifikácie podľa článku 8 ods. 3 nariadenia Európskeho parlamentu a Rady (EÚ) č. 910/2014 o elektronickej identifikácii a dôveryhodných službách pre elektronické transakcie na vnútornom trhu (Ú. v. EÚ L 235, 9.9.2015, s. 7.)
      
         (2)  Vykonávacie nariadenie Komisie (EÚ) 2015/1501 z 8. septembra 2015 o rámci interoperability podľa článku 12 ods. 8 nariadenia Európskeho parlamentu a Rady (EÚ) č. 910/2014 o elektronickej identifikácii a dôveryhodných službách pre elektronické transakcie na vnútornom trhu (Ú. v. EÚ L 235, 9.9.2015, s. 1)